Nadeem Farooq (RV), 2014-04-03:
Beslutningsforslag nr. B 59 er fremsat af toneangivende politikere fra Liberal Alliance og er en opfordring til regeringen.
Det er en opfordring til at indkalde Folketingets partier til forhandling om en 10-årsplan – en slags 10-årig samfundskontrakt vedrørende skatter og afgifter.
Det underliggende ræsonnement er, at et stop for skatter og afgifter over en 10-årig periode vil kunne bidrage til at skabe og fastholde job i Danmark.
Lad mig bare til en indledning sige, at i Det Radikale Venstre er vi fuldstændig enige i selve hensigten med forslaget.
Det er vigtigt, at virksomhederne ikke alene har attraktive, men også stabile rammevilkår.
Når en virksomhed skal investere i Danmark eller træffe en beslutning om, hvorvidt man vil investere i Danmark, eller om man vil skalere op for nye investeringer eller ej, så er der mange parametre, der gør sig gældende i forhold til den endelige beslutning.
Det kan være infrastruktur, adgang til specialiseret arbejdskraft og de offentlige myndigheders attitude.
Men skatter, afgifter og omkostningsniveau, herunder også lønomkostninger, spiller selvsagt en betydelig rolle.
Derfor er det også afgørende, at den førte økonomiske politik i Danmark sigter på at tilvejebringe attraktive og stabile rammevilkår.
Det er også derfor, at regeringen har lagt sig i selen for at gøre netop dette.
Det er også derfor, at regeringen har gennemført en række tiltag, der styrker erhvervenes rammevilkår og konkurrenceevne og gør det mere attraktivt for virksomheder at investere i Danmark.
Det, at der bliver investeret mere, og det, at vi får løst vores investeringskrise, er en af vejene til at fastholde, beskytte og udvikle vores velfærdssamfund.
Men det er også det felt, regeringen leverer på.
Jeg kan i flæng nævne sænkning af selskabsskat, forøgelse af skattekreditter, nedbringelse af energiafgifter, afskaffelse af iværksætterskat – og jeg kunne blive ved.
Derudover skal vi også, ud over de isolerede tiltag, se på, at regeringen flere gange har tilkendegivet, at det er vigtigt at sikre ro om skatter og afgifter, sikre ro om erhvervsbeskatningen, og endelig føre en økonomisk politik, som gør, at udlandet og andre vigtige aktører har tillid til dansk økonomi.
Og det er også derfor, at vi kan fastholde en lav rente i Danmark.
Også i fremtiden vil regeringen fortsætte arbejdet med at optimere det danske skatte- og afgiftssystem.
Og vi skal også turde se holistisk på tingene.
Vi skal se økonomi som en del af noget større, sådan at det ikke kun handler om skatter, men også om, hvordan det er med beskæftigelsessystemet, vores vækstpolitik, vores uddannelsespolitik osv.
Tingene skal hænge sammen, og vi skal turde tænke på tværs af siloer.
Så langt så godt.
Men vi mener ikke, at der er brug for decideret fastfrysning af skatter og afgifter.
VK-regeringens skattestop er ikke et eksempel til efterfølgelse.
Det anser vi i Det Radikale Venstre ikke for at være en hensigtsmæssig binding i den økonomiske politik.
Så for nu at summere op vil jeg sige, at vi er enige i Liberal Alliances hensigt bag beslutningsforslaget.
Vi hylder også principperne om en mere erhvervsvenlig politik – den fører vi også – men vi vil ikke låse den økonomiske politik eller sætte unødige bindinger på den.
Derfor afviser vi beslutningsforslaget.